b"\n_START_ARTICLE_\nHarpagophytum procumbens\n_START_SECTION_\nDistribuci\xc3\xb3 geogr\xc3\xa0fica i h\xc3\xa0bitat\n_START_PARAGRAPH_\nPlanta origin\xc3\xa0ria d'\xc3\x80frica meridional, creix principalment sobre terrenys argilosos i sorrencs del desert del Kalahari, Nam\xc3\xadbia i l'illa de Madagascar. No la trobem de forma espont\xc3\xa0nia en el principat, ja que no \xc3\xa9s una planta aut\xc3\xb2ctona.\n_START_SECTION_\nDescripci\xc3\xb3 bot\xc3\xa0nica\n_START_PARAGRAPH_\nEs tracta d'una planta herb\xc3\xa0cia i viva\xc3\xa7, perenne i que creix reptant per terra. La part herb\xc3\xa0cia pot mesurar entre 30 i 60\xc2\xa0cm, mentre que l'arrel principal pot endinsar-se en el terra fins a 1,5m._NEWLINE_Les arrels consten d'una rel principal molt llarga de la que en surten unes rels secund\xc3\xa0ries que presenten uns engruiximents, es tracta d'una arrel molt tuberificada. Aquests engruiximents s\xc3\xb3n, els que un cop dessecats constitueixen la droga vegetal. La tija t\xc3\xa9 consist\xc3\xa8ncia herb\xc3\xa0cia i creix reptant molt a prop del terra. Les fulles s\xc3\xb3n llargament peciolades (el pec\xc3\xadol pot arribar a mesurar entre 30 i 45 mm), amb forma ovada i marge dentat. Mesuren aproximadament 7\xc2\xa0cm de llarg i 4,5\xc2\xa0cm d'ample. Presenten pilositat nom\xc3\xa9s en el revers de la fulla._NEWLINE_Es tracta d'una esp\xc3\xa8cie monoica, aix\xc3\xb2 vol dir que les flors s\xc3\xb3n hermafrodites; aquestes es troben a\xc3\xafllades sense formar infloresc\xc3\xa8ncies. La flor \xc3\xa9s zigomorfa, la seva forma recorda a una trompeta i \xc3\xa9s de color porpra. El calze est\xc3\xa0 format per 5 s\xc3\xa8pals lliures que es troben sobre una base amb el mateix nombre de l\xc3\xb2buls, la corol\xc2\xb7la \xc3\xa9s gamop\xc3\xa8tala i bilabiada, formada per 5 p\xc3\xa8tals._NEWLINE_L'androceu est\xc3\xa0 format per dos estams epip\xc3\xa8tals, el gineceu consta de dos carpels i un ovari s\xc3\xbaper. Els fruits s\xc3\xb3n unes c\xc3\xa0psules dehiscents que tenen uns ap\xc3\xa8ndixs amb ganxos, poden arribar a mesurar fins a 10\xc2\xa0cm i tenen consist\xc3\xa8ncia cori\xc3\xa0cia. Aquests fruits es disseminen quan s'enganxen al pelatge dels animals aut\xc3\xb2ctons._NEWLINE_La droga est\xc3\xa0 constitu\xc3\xafda pels engruiximents que es troben presents en les rels secund\xc3\xa0ries. Aquests engruiximents poden tenir mides variables, es dessequen un cop recol\xc2\xb7lectats i es tallen a rodanxes (tal\xc2\xb7leoles). La millor \xc3\xa8poca de recol\xc2\xb7lecci\xc3\xb3 \xc3\xa9s la tardor, encara que aquesta s\xc3\xb2l ser dif\xc3\xadcil degut a la profunditat de fins a 1,5 m que pot assolir la rel.\n_START_SECTION_\nIridoides\n_START_PARAGRAPH_\nEntre 1 \xe2\x80\x93 3%, principalment hi trobem l'harpag\xc3\xb2sid, l'harp\xc3\xa0gid i el proc\xc3\xbambid. La seva concentraci\xc3\xb3 \xc3\xa9s dues vegades superior en les rels secund\xc3\xa0ries respecte a les rels prim\xc3\xa0ries, no se'n troben a les parts a\xc3\xa8ries.\n_START_SECTION_\nGluc\xc3\xb2sids fen\xc3\xb2lics\n_START_PARAGRAPH_\nEn destaquen el verbac\xc3\xb2sid, el acte\xc3\xb2sid, el isoacte\xc3\xb2sid i el bi\xc3\xb2sid, tot i aix\xc3\xb2 els trobem en m\xc3\xa9s baixa concentraci\xc3\xb3.\n_START_SECTION_\nAltres\n_START_PARAGRAPH_\nHi trobem traces d'oli essencial, de triterpens pentac\xc3\xadclics, amino\xc3\xa0cids i sucres.\n_START_SECTION_\nAcci\xc3\xb3 farmacol\xc3\xb2gica\n_START_PARAGRAPH_\nS'usen principalment pel tractament d'afeccions digestives, ja que cont\xc3\xa9 amargs que ajuden a la digesti\xc3\xb3 i pel tractament d'inflamacions cr\xc3\xb2niques degut a la pres\xc3\xa8ncia d'iridoides.\n_START_SECTION_\nActivitat antiinflamat\xc3\xb2ria\n_START_PARAGRAPH_\nEs creu que aquesta activitat \xc3\xa9s deguda a la semblan\xc3\xa7a que presenten els iridoides amb les prostaglandines, tamb\xc3\xa9 s'ha vist que l'activitat antiinflamat\xc3\xb2ria \xc3\xa9s m\xc3\xa9s potent quan s'administren els extractes totals que quan administrem els iridoides sols.\n_START_SECTION_\nActivitat digestiva\n_START_PARAGRAPH_\nEls flavonoides en combinaci\xc3\xb3 amb l'oli essencial i els \xc3\xa0cids fen\xc3\xb2lics exerceixen una acci\xc3\xb3 coler\xc3\xa8tica, aix\xc3\xb2 fa que indirectament tinguin una certa acci\xc3\xb3 hipocolesteromiant i laxant. A m\xc3\xa9s l'administraci\xc3\xb3 de decoccions fa que tingui un efecte eup\xc3\xa8ptic degut als seus principis amargs.\n_START_SECTION_\n\xc3\x9as medicinal\n_START_PARAGRAPH_\nS'utilitza principalment per al tractament de malalties inflamat\xc3\xb2ries cr\xc3\xb2niques com l'artritis reumatoide, l'artrosi i la gota; per\xc3\xb2 tamb\xc3\xa9 es d\xc3\xb3na per tractar problemes digestius com c\xc3\xb2lics intestinals, biliars i renals i per ajudar a baixar els nivells elevats de colesterol.\n_START_SECTION_\n\xc3\x9as etnomedicinal i popular\n_START_PARAGRAPH_\nEn pacients sotmesos a tractament cr\xc3\xb2nic amb AINE's i que comencen a prendre com a coadjuvant arrel d'harpag\xc3\xb2fit poden arribar a disminuir fins a un 30% la dosi d'antiinflamatori disminuint aix\xc3\xad el risc d'aparici\xc3\xb3 d'algun efecte secundari. Com a \xc3\xbas popular cal destacar la preparaci\xc3\xb3 d'una pomada que utilitzen els natius per ajudar a cicatritzar qualsevol tipus de ferida, per\xc3\xb2 a m\xc3\xa9s tamb\xc3\xa9 la utilitzen en decoccions com a: analg\xc3\xa8sic (pels dolors del part), antigot\xc3\xb3s, antireum\xc3\xa0tic, antiespasm\xc3\xb2dic, coler\xc3\xa8tica i com a hipoglucemiant. Tot i aix\xc3\xb2 alguns d'aquests usos no estan recolzats cient\xc3\xadficament.\n_START_SECTION_\nEfectes adversos o t\xc3\xb2xics\n_START_PARAGRAPH_\nEn general els preparats d'harpag\xc3\xb2fit s\xc3\xb3n ben tolerats per la majoria dels pacients, per\xc3\xb2 a vegades s'ha observat que certs pacients quan inicien el tractament manifesten cefalea frontal matinal, brunzits, anor\xc3\xa8xia i p\xc3\xa8rdua del sentit del gust. Tot i aix\xc3\xb2 un cop s'ha susp\xc3\xa8s el tractament aquests efectes desapareixen. L'administraci\xc3\xb3 en sobredosis pot ocasionar lesions hep\xc3\xa0tiques, es considera sobredosi quan s'administren m\xc3\xa9s de 13,5 g/kg per via oral.\n_START_SECTION_\nContraindicacions\n_START_PARAGRAPH_\nEn estudis realitzats en animals s'ha evidenciat una activitat otot\xc3\xb2xica, per tant, no es recomana en embarassades. Tampoc s'hauria d'iniciar un tractament en casos d'\xc3\xbalcera digestiva activa, colon irritable i litiasis vesical.\n_START_SECTION_\nHist\xc3\xb2ria\n_START_PARAGRAPH_\nL'harpag\xc3\xb2fit va ser introdu\xc3\xaft en la medicina occidental a trav\xc3\xa9s d'un pag\xc3\xa8s sud-afric\xc3\xa0 que va participar en la primera Guerra Mundial, aquest va observar que els natius n'utilitzaven les decoccions pel tractament del reumatisme i el restrenyiment.\n_START_SECTION_\nInfusi\xc3\xb3\n_START_PARAGRAPH_\n4,5 g de droga en 300 ml d'aigua bullent. Es deixa en contacte i a temperatura ambient durant vuit hores i despr\xc3\xa9s es filtra.\n_START_SECTION_\nDecocci\xc3\xb3\n_START_PARAGRAPH_\nS'afegeixen tres cullerades de postres de rels secund\xc3\xa0ries triturades en 750 ml d'aigua, ho fem bullir durant 3 minuts, es deixa macerar durant 10-15 hores i finalment es consumeix en tres preses di\xc3\xa0ries.\n_START_SECTION_\nExtracte sec\n_START_PARAGRAPH_\nEs recomana prendre de 2-3 g diaris repartits en tres preses, es pot consumir durant dos mesos consecutius.\n_START_SECTION_\nExtracte fluid\n_START_PARAGRAPH_\nSe'n prenen de 10 a 30 gotes tres cops al dia entre els \xc3\xa0pats.\n_START_SECTION_\nTintura\n_START_PARAGRAPH_\nS'administren entre 0,5 \xe2\x80\x93 1 ml tres cops al dia."